Papersnake/gushiwen huggingface dataset:
和杨公济钱塘西湖百题 其十六 孤山
郭祥正（宋代）

尘寰千嶂合，月窟一峰孤。欲识僧归处，飘然入宝珠。
竹枝词
何景明（明代）

十二峰头秋草荒，冷烟寒月过瞿塘。
青枫江上孤舟客，不听猿声亦断肠。
和道矩红梨花二首
司马光（宋代）

蜀江新锦濯朝阳，楚国织腰傅薄妆。
何事白花零落早，同时不敢斗芬芳。
皇帝上尊号一首
佚名（隋代）

于穆元后，元临紫宸。
飞緌星拱，建羽林芬。
徽羽是奉，鸿名愈新。
荷兹介祉，永永无垠。
挽陈德亨
刘宰（宋代）

宅枕烟波胜，人钟风露清。
蟾官孤壮志，蜕室悟浮生。
月下扁舟去，花边短策横。
锦囊遗藁在，端可振家声。
喜姻友林贵实侍御得告
周瑛（明代）

霄汉冥冥见羽毛，秋飙凉月送诗豪。长安回首渺何许，一任云台万丈高。
初春未雷而笋有穿篱者醉中狂扫大幅
徐渭（明代）

脑尾春头试爆馀，竹根惊笋两三株。却冯一匕硫黄末，竟夺雷州稳卧猪。
句
释省念（宋代）

万里神光都一照，谁人敢并日轮齐。
闻鸟声有感
陆游（宋代）

流年冉冉去无情，日夜溪头布谷声。
城郭虽存人换尽，令威应悔学长生。
梅时往来郊外十绝 其九
张侃（宋代）

春已多时花渐繁，劝梅未用点苔斑。隔尘自有元规扇，要见风流庆历间。
一年佳节惟立春元夕并在一日亦盛事也灯火笙
姜特立（宋代）

揭地东风作晓晴，峭寒别一是般清。
五更彩燕归铃阁，一夜金莲撒斗城。
岁稔歌谣欣越俗，酒阑魂梦绕神京。
几多携手天街月，行听帘帏笑语声。
戊辰闰月晋康久不雨上弦日祷于圣妃诸祠拜罢雨作连日沾洽倅车陈赋诗次韵谢答
曾丰（宋代）

两鬓闲时为国苍，况乘五马小腾骧。方当赤地頞皆蹙，据尔黄腾心独凉。

雷雨影从千里快，犁锄忽起一时忙。少宽郡守汉丞责，幸不空餐粟一囊。
次吴篁屿山行
杨公远（宋代）

诘曲深林小迳斜，杖藜徐步访山家。
老翁□□无祗待，禁酒官严又禁茶。
长相思
石孝友（宋代）

红依稀。绿依稀。寒勒花梢开较迟。蝶魂空自迷。

怕人疑。使人疑。人道闲愁想未知。歌眉因甚低。
答谢景山遗古瓦砚歌
欧阳修（宋代）

火数四百炎灵销，谁其代者当涂高。
穷奸极酷不易取，始知文章基扃牢。
坐挥长喙啄天下，豪杰竞起如蝟毛。
董吕傕汜相继死。绍术权备争咆咻。
力强者胜怯者败，岂较才德为功劳。
然犹到手不敢取，而使螟蝗生蝮蜪。
子丕当初不自耻，敢谓舜禹传之尧。
得之此以失亦此，谁知三马食一槽。
当其盛时争意气，叱咤雷雹生风飚。
干戈战罢数功阀，周蔑方召尧无皋。
英雄致酒奉高会，巍然铜雀高迢迢。
圆歌宛转激清徵，妙舞左右回纤腰。
一朝西陵看拱木，寂寞繐帐空萧萧。
当时凄凉已可叹，而况後世悲前朝。
高台已倾渐平地，此瓦一坠埋蓬蒿。
苔文半灭荒土蚀，战血曾经野火烧。
败皮弊网各有用，谁使镌鑱成凸凹。
景山笔力若牛弩，句遒语老能挥毫。
嗟予夺得何所用，簿领朱墨徒纷淆。
走官南北未尝舍，缇袭三四勤缄包。
有时属思欲飞洒，意绪轧轧难抽缲。
舟行屡备水神夺，往往冥晦遭风涛。
质顽物久有精怪，常恐变化成灵妖。
名都所至必传玩，爱之不换鲁宝刀。
长歌送我怪且伟，欲报惭愧无琼瑶。
使辽作十四首 其九
刘跂（宋代）

一作重山去，频看破镜飞。长悲青冢怨，莫忘白登围。

礼觉周旋异，心知笑语非。南飞何处鸟，安得与俱归。
题曾光表山水图
罗玘（明代）

我恨不如江头人，茅屋四壁旁无邻。
茅穿雨漏岁一缚，松叶为盖沙为茵。
大儿五更催解缆，去时冥冥天尚暗。
老妻走出呼小儿，大儿小儿下幽磡。
小儿髻如椎，年可十七八。
捩然汲水胜过獭，平生见鱼偏好杀。
穿于龙国恒探珠，若遇鲛人敢笞挞。
轻风飘飘日卓午，鱼卖江村晒鱼罟。
偃然一笑载酒归，人谓此实鱼之虎。
横江中心翻白波，小儿船尾发棹歌。
白头老翁喜奈何，我有嘉客新相过。
十年不见鬓较皤，矢口论事如悬河。
《黄庭》一卷读已多，老妻肘翁云靡他。
翁呼濯釜烧稿苇，我见船归置樽簋，岂无大鱼大如豕。
君不见良工画翁画客画山亦画水，意在江心两儿子。
答吕秀才
韦骧（宋代）

恻微赒急意虽完，势力锱铢岂自安。畎亩君忧家计迫，风波我畏宦途难。

敝衣非不怜原宪，尘甑其如类范丹。情礼甚勤无以谢，愧将珉石报琅玕。
临江仙·寄怀珍姊
陈家庆（清代）

镇日心情如水淡，抱琴独倚兰房。仙家风度自清狂。

荷衣蕙带，房学入时妆。

长记驿亭分手处，笛声吹碎离肠。海天相望莫相忘。

生花笔底，应记好诗囊。
杂曲歌辞。行路难
薛能（唐代）

何处力堪殚，人心险万端。藏山难测度，暗水自波澜。

对面如千里，回肠似七盘。已经吴坂困，欲向雁门难。

南北诚须泣，高深不可干。无因善行止，车辙得平安。
伍子胥庙
鲍寿孙（宋代）

百世子胥调，犹存寂寞中。
鞭尸生快怨，抉眼死遗忠。
故国古今梦，怒涛朝夕风。
登临一长啸，斜日海门红。
登鹿苑隐天阁 其三
卢襄（宋代）

一眼吞万山，寸心贮千里。何日上归舟，教人问春水。
阙题 其一
曹楙坚（清代）

四十二人会，江亭修禊时。不期今握手，始得读君诗。

仙骨自然好，古情良足悲。琼楼最高处，试把铁箫吹。
冬至之二日兄弟儿侄偕过西山道院归而微雪
虞俦（宋代）

忽然薄暮暗江天，冲面凉风马不前。
五色书云占昨日，六花瑞雪应明年。
向来水旱民何罪，此去流移天盍怜。
逗晓阳乌升若木，摧颓病鹤亦蹁躚。
家园示弟槱
郑樵（宋代）

天下轻黄宪，居邻孰戴良。
暴田安足较，散绢未为狂。
失剑羞余里，还牛让古乡。
家风留不坠，少贱自翱翔。
莫铘关
陶弼（宋代）

三任边州六往还，此时才入莫铘关。
访僧莫道无闲事，手指青天口说山。
赠吕肖卿三首
方回（元代）

虽未登三十，知君已几年。
先师斧修月，名父柱擎天。
失怙初周晬，耽吟早极玄。
孤身能自立，万卷绝芸编。
二十立夏下旬犹春月也作留春诗十首 其五
郭之奇（明代）

归心尽日水云收，积雨连朝动急流。翡翠藏烟应湿羽，鸬鹚宿渚漫穿眸。

经旬几作罗浮梦，半载空为独秀留。寄语春回休远去，且同芳草护丹丘。
寄养正
倪瓒（元代）

得君佳句清如玉，秋色惊人换物华。
老境侵寻真有感，故园隔绝更兴嗟。
女萝绿遍牵茅屋，乌桩红明映落霞。
欲酌一尊浇磊块，几时邀子过田家。
将至监利先寄王令
刘摰（宋代）

屈指中秋六晓昏，大堤丛竹见霜筠。未乾醉月题笺墨，随蹑还家走马尘。

抚景敢嗟经历倦，轩眉频喜笑言亲。明年各是东归客，羊酪莼羹万里人。
赠杜荀鹤
王希羽（唐代）

金榜晓悬生世日，玉书潜记上升时。

九华山色高千尺，未必高于第八枝。
心迹吟
邵雍（宋代）

圣人了心，贤人了迹。
了心无穷，了迹无极。
次韵王亚之沿湖冒雨归
张嵲（宋代）

禽鸣滑滑溅泥涂，赖有云巢眼不孤。
天外黑风迷鹫岭，槛前流水忆鹅湖。
跻攀危磴九折坂，捧玩新诗百斛珠。
收拾残红付春去，四时光景任三无。
七夕闻鹊
吴泳（宋代）

黄姑西不娶，织女东未嫔。
绛河咫尺间，可望不可亲。
欲遣乌作使，乌黠言未驯。
欲诏凤为媒，凤老咮不灵。
独有雕陵鹊，造梁河之漘。
频年事填河，头秃弗爱身。
胡然此今夕，疆疆语依人。
熠炔渡机石，鷿鹈窥汉津。
鹊昔号神女，至此不复神。
缅思成桥事，谩语抑不伦。
直须明河水，尽洗千秋尘。
燕引雏
弘历（清代）

梁上巢双燕，双燕生双雏。羽毛䙰褷不能举，老燕顾复心踟蹰。

䙰黄腹馁望其哺，扇翅日向老燕呼。雄去寻雀卵，雌来衔春驹。

但思饱汝儿岂知，物类亦有天伦乎。
重阳日寄浙东诸从事
李郢（唐代）

野人多病门长掩，荒圃重阳菊自开。愁里又闻清笛怨，

望中难见白衣来。元瑜正及从军乐，甯戚谁怜叩角哀。

红旆纷纷碧江暮，知君醉下望乡台。
偈二首 其二
释銮（宋代）

遁迹隐高峰，高峰又不容。不如归锦里，依旧卖青松。
谒文丞相祠
黄仲昭（明代）

故宫芳草泣铜人，沧海楼船是紫宸。赤手欲擎西坠日，丹心誓扫北来尘。

山河万里归元主，庙宇千年祀宋臣。翘首燕山知几仞，至今高节共嶙峋。
狂风三首 其三
李梦阳（明代）

新筑茅斋近北堂，喜有杨柳千尺长。不争一朝风折尽，赤日炎天何处凉。
读赵
张嵲（宋代）

魏宫怅望杨花去，汉掖齐歌赤凤来。
淫蛊到头成底事，荒田野草但堪哀。
约游西溪信马不觉行过据鞍联句
谢绛（宋代）

有意访西溪，顺涂吟思迷。
及兹询野老，已恨过芳蹊。
醉客但多兴，幽禽空自啼。
无由驻金勒，林表日光低。
栖霞为苏道人
钟政（明代）

道人何处可为家，物外幽栖入绛霞。晓日法衣披紫绮，夕阳仙灶烘丹砂。

饥餐赤气游三岛，渴饮金光步九华。读罢黄庭闲玩月，千樱开遍四檐花。
淳熙七年春帖子·寿圣齐明广慈太上皇后合六
崔敦诗（宋代）

花边破日红千叠，柳际匀烟翠一层。
阅尽风光长不老，绿车当见从云仍。
六言三首
刘克庄（宋代）

溪北酒旗袅袅，溪南社鼓冬冬。
宁问餔糟渔父，懒求赋芧狙公。
盛暑偶游旷亭书于再生樟石碣之阴
金君卿（宋代）

万里雄风海峤来，客襟聊为旷亭开。
千年古木清阴合，若比庄椿是美材。
宫词十首 其九
卢秉（宋代）

蓬莱风蹙水纹斑，月甃风廊四百间。云外跸声穿岭去，行宫簇马望骊山。
题赵显卿友义卷后
薛汉（元代）

古称燕赵多豪俊，今向燕山得赵君。中岁挂冠心似水，閒时说剑气如云。

埙篪每为家声合，囊橐曾因友谊分。七十长年天所相，名驹汗血更超群。
韩守松卿索近诗
陈造（宋代）

昔人技成叹屠龙，似我五字躭雕虫。
镌肝搯肾探戃恍，半世不雕诗得穷。
诗成颇讶神与力，畴昔梦中分五色。
援毫动作万钧斡，应俗何曾一钱直。
豪韩有句当千年，取世所遗政自贤。
数篇蜚向青眼边，可复把玩盘中圆。
君家十顷围翠密，近榭远亭如画出。
时须唤我一樽同，笑对风烟挥此笔。
从澹翁六叔乞取香柚
屈大均（明代）

爱尔增城柚，黄时及大冬。霜多催熟早，雨少使香浓。

就树须亲摘，成林即素封。畏寒吾不食，持作玉盘供。
刘监簿第一百二十九
文天祥（宋代）

艰难奋长戟，高义薄曾云。
死为殊方鬼，三夜频梦君。
过旧村将移居
熊正笏（清代）

松竹依然覆短墙，疏篱土锉旧风光。时平莫问逃秦路，岁俭还风辟谷方。

万卷诗书销岁月，百年经济付耕桑。隆中谁解吟《梁父》，秋水蒹葭正淼茫。
熟食日
杜甫（唐代）

消渴游江汉，羁栖尚甲兵。几年逢熟食，万里逼清明。

松柏邛山路，风花白帝城。汝曹催我老，回首泪纵横。
过微子领
韩琦（宋代）

崎岖微子道，行路始知难。峻岭万千叠，纡途百十盘。

地硗民力薄，天旱谷苗乾。未寤苍苍意，平川雨泽宽。
题苏文忠与邓安惠西山唱和
魏了翁（宋代）

春风吹屧上黄冈，独倚斜阳看武昌。
城郭山川几兴废，只留元佑姓名香。
连日欲雨辄为风所败
赵蕃（宋代）

不雨又一月，望霓宽众心。
雷师非敢怠，风伯故相侵。
国祀居常典，天诛徯下临。
谁能奋韩笔，并为丐商霖。
朝阳岩下歌
元结（唐代）

朝阳岩下湘水深，朝阳洞口寒泉清。零陵城郭夹湘岸，

岩洞幽奇带郡城。荒芜自古人不见，零陵徒有先贤传。

水石为娱安可羡，长歌一曲留相劝。
寄远吟
王郁（金朝）

一封征人书，秋帆潇湘岸。当君高楼醉，忆妾空闺叹。
郊庙歌辞。享太庙乐章。文舞
佚名（唐代）

圣谟九德，真言五千。庆集昌胄，符开帝先。

高文杖钺，克配彼天。三宗握镜，六合涣然。

帝其承祀，率礼罔愆。图书雾出，日月清悬。

舞形德类，咏谂功传。黄龙蜿蟺，彩云蹁跹。

五行气顺，八佾风宣。介此百禄，于皇万年。
瞿唐行
陆游（宋代）

四月欲尽五月来，峡中水涨何雄哉！浪花高飞暑路雪，滩石怒转晴天雷。
千艘万舸不敢过，篙工柂师人胆破。
人人阴拱待势衰，谁敢轻行犯奇祸。
一朝时去不自由，山腹空有沙痕留。
君不见陆子岁暮来夔州，瞿唐峡水平如油。
闻慎思说豪塘居
晁补之（宋代）

闻在豪塘饮，松林日百回。
当年鹿何往，异世鹤归来。
未许茅斋并，终期蜡屐陪。
丹留杉不死，夜气看星魁。
山菴晓色
白玉蟾（宋代）

烛影夺明月，钟声撞晓云。
甆盘余柏子，倾作一炉焚。
靖安胡氏所蓄观音赞
释德洪（宋代）

稽首净智甘露门，稽首无碍悲愿海。稽首紫金光聚山，稽首心精遗闻地。

愿赐威光加被我，摧灭一切夙障山。令我一切刹尘中，见此百福如月面。

菩萨常念诸众生，譬如慈母忆怜子。子若昼夜常念母，母子百劫必相见。

如针之契诸磁石，如雷之文于象牙。皆即自然如是应，非诸心识可思量。

鹰巢现形蚌中出，化为画女并鱼师。皆随众生心所变，一一成办无遗馀。

妙哉三十二应身，一十四种无畏力。愿于一念净心现，譬如秋月现止水。

一切众生见者闻，皆入圆通三昧海。
菩萨蛮
沈端节（宋代）

春山千里供行色。客愁浓似春山碧。幸自不思归。子规心上啼。

芳意随人老。绿尽江南草。窈窕可人花。路长何处家。
次韵沈元用游天台三首 其一
吕颐浩（唐代）

出处何劳问大钧，如公材哭略铺陈。谈兵玉帐诗书帅，演诰纶闱侍从臣。

万叠名山聊寓目，一方仙宅勿藏身。中原未复须留念，先入夷门渐入秦。
今日行我圃
徐瑞（宋代）

今日行我圃，欣然会吾心。町畦分燥湿，种莳论浅深。

柔脆置其分，坚实值其阴。瓜芋既蓊蓊，桑麻亦森森。

晚菘与早韭，郁然起如林。虽无五亩胜，寸寸皆黄金。

学圃圣所鄙，势涂力难任。不辞锄铚劳，且免蒿艾侵。

君看门前客，此乐无由寻。
寄怀内兄潘子科
罗奕佐（明代）

动忆龙舟别，劳将雁字频。功名三寸舌，湖海一閒身。

客思惊花露，归期及稻新。浮沉千古意，寄语下机人。
晚春送王秀才游剡川
施肩吾（唐代）

越山花去剡藤新，才子风光不厌春。

第一莫寻溪上路，可怜仙女爱迷人。
逢年与德粲同之温陵谒大智禅师医作四小诗送
洪迈（宋代）

六年别故山，松笔故无恙。
此身已天涯，飘走复何向。
清源老翳师，砭楼出投状。
勿辞一往勤，挹彼上池涨。
王子开朝散早年以疾病谢事还江阴求诗为别三
张耒（宋代）

田园何日到，水国洗秋寒。
兴来出饮酒，兴罢归杜门。
漫郎游已倦，老眼乱丹铅。
扁舟肯载我，共看雪涛翻。
阅白诗简简吟因吟四句
郑孝胥（清代）

人间祇合十三岁，阿姊阿娘泪莫挥。须信弥明如简简，琉璃易碎彩云飞。
沁园春（自寿）
熊禾（元代）

自笑生身，历事以来，垂六十年。仿浮沈闾里，半非识面，交游朋仿，各已华颠。富贵不来，少年已去，空风悠悠岁月迁。虽然是，壮心一点，犹自依然。

新阳又长天边。人指似山间诗酒仙。算胸次崔嵬，不胜百榼，笔端枯槁，难足千篇。隐几杖藜，相耕听诵，聊看诸郎相后先。余何事，但读书煮茗，日晏高眠。
大水寓武信二首
李石（宋代）

民无穴居智，不知彼狐狸。
奔流决户入，尚怀囊橐资。
仓卒老稚决，共此高树栖。
茫茫无舟筏，渺渺失陵陂。
号呼性命急，千钧悬一丝。
引手幸免鱼，十五为流尸。
古今民父母，唯有恺悌诗。
吾诗本不作，聊以箴厥堤。
戏呈尧夫
司马光（宋代）

近来朝野客，无座不谈禅。
顾我何为者，逢人独懵然。
羡君诗即好，说佛众谁先。
只恐前身是，东都白乐天。
读吴越春秋吊西子
谢元汴（明代）

五云溪上浣纱漪，色剑当年恨黛眉。轻雾犹含双凤影，亡吴何独说西施。
病中二首
方左钺（宋代）

日费行将典到琴，穷愁那复病相侵。
倩人合药无真料，就枕吟诗苦见心。
仆献奇方单用草，医言速效莫如参。
池亭咫尺无由到，空听蝉声想绿深。
挽林绍伊二首
吴芾（宋代）

早负经纶志，居然欲起家。
持身惟孝友，告后尽忠嘉。
位望隆青琐，文章在白麻。
忍闻埋玉树，四海共惊嗟。
旧宫人
王建（唐代）

先帝旧宫宫女在，乱丝犹挂凤凰钗。

霓裳法曲浑抛却，独自花间扫玉阶。
野兴
觉罗成桂（清代）

川原望曷极，薄暮不知还。或有鸣琴者，深林早闭关。

我来流水外，秋在夕阳间。此意谁同喻，归云态自閒。
酹江月（题永平监前刘氏小楼）
黎廷瑞（宋代）

远山如簇，对楼前、浓抹淡妆新翠。应是西湖湖上景，移过江南千里。旧日春光，重归杨柳，苒苒黄金缕。市声分付，画桥之外流水。

最好叠观泥金，危城带粉，文笔双峰倚。烟寺晚钟渔浦笛，都入王维画里。欹枕方床，凭阑往古，世界浮萍耳。湖天风紧，白鸥欲下还起。
九曲櫂歌十首
白玉蟾（宋代）

山下于今几代孙，当时箫鼓寂无闻。
丹炉复尔生春草，玉女峰前空白云。
玉堂对月
王缜（明代）

夜静北风凉，肃肃天宇净。皓月起林端，玉堂转清莹。

浮云散层起，斜汉开明镜。娟娟万里光，炯炯照方寸。

良夜不易逢，举杯以相庆。酒酣兴亦长，端坐发孤咏。
月下怀同盟 其二
邹浩（宋代）

碧天如水驻冰轮，粲粲裁馀一两星。想见墙东病居士，废书捐枕步中庭。
兵后寓舍送春
真山民（宋代）

触景多怀旧，凭栏易怆神。
飞花游荡子，古木老成人。
世换山如醉，田荒草自新。
乡关渺何处，回首暗风尘。
玉钩斜
梁以壮（明代）

香粉惊人世，江都帝子家。只今荒草外，犹有玉钩斜。
山中夜宿
王霖（元代）

雨歇林光黑，山深夜色凄。哀伥穿径过，怪鸟瞰镫啼。

贫女寒机急，愁吟独客低。老衰眼较少，复此感羁栖。
瓜时有感一首
王阮（宋代）

篱边方对菊花黄，又报文移出草堂。三宿敢云桑下恋，四翁终愿橘中藏。

泉萦去路常低咽，酒向离亭不肯香。圣代多才焉用我，明年重上乞身章。
别泗州盱眙两庠师友
杨起元（明代）

圣贤道术千年在，丰芑人文二雅存。无说敢当花雨赞，何能不愧雪深门。

辰居北望真无极，泗水东流亦不言。珍重诸贤还久立，莫离当处觅乾坤。
寄友
王汝玉（明代）

莺歇江乡杜宇悲，故人遥望久乖离。梦因春尽归常切，书为山遥寄每迟。

疏雨林边寻古寺，夕阳岭下谒荒祠。匆匆已负瑶华约，别有西风桂子期。
满庭芳 寒食伤先兄正献公
宋褧（元代）

魂黯云山，泪零风野，转头三度清明。感今怀旧，何事不伤情。

文史共、梁园书几，枭卢对、湓浦灯檠。经行处，洞庭彭蠡，同载赴瑶京。

才名人尽羡，朝家大宋，陆氏难兄。但驽骀，小季少后鹏程。

丹桂树、何论高下，紫荆花、早变枯荣。微衷苦，乱峰如树，幽恨几时平。
鬻妇叹
陈棣（宋代）

凶年老弱难相保，归与妇谋谋不早。
啼饥满耳不忍闻，待得麦秋人已槁。
有辞欲说重酸辛，欲说未说眉再颦。
就令相视饥饿死，何当持汝归富人。
朝归富人夕得粟，数口尚堪同食粥。
愁容敛袂哽不言，稚子牵衣惊且哭。
答云至此奈若何，离别孰与性命多。
他年丰稔五谷熟，勿吝百金来相赎。
辽阳即事
朱华庆（元代）

平沙日日望霓旌，谁道终军浪请缨。已见六龙驱虏骑，肯容孤犬吠尧声。

鹤归城上猿啼急，鸭绿江边雁影横。万里波臣伤白发，最怜枯骨葬长城。
送龙门令刘沧
张乔（唐代）

去宰龙门县，应思变化年。还将鲁儒政，又与晋人传。

峭壁开中古，长河落半天。几乡因劝勉，耕稼满云烟。
补蜀汉铙歌十二首 其三 克老瞒
胡应麟（明代）

克老瞒，厥功不可量。瞒挟天子令四方。以暴如虎贪如狼。

既定荆州下长江。并兵八十三万强。凶威所指横以张。

所触者碎当者亡。遣军师亮谕孙权。权奉命，发兵助我屯江干。

桓桓烈炬战舰轰，将士大呼冲敌坚。贼兵百万尸如山。

操走乌林四海安。
闲居喜故人见过 其二
王恭（明代）

寂寞卧空斋，闲扉闭绿苔。一帘幽梦断，千里故人来。

野竹迷连骑，空花送酒杯。又愁分手去，心事向谁裁。
春老
白居易（唐代）

欲随年少强游春，自觉风光不属身。

歌舞屏风花障上，几时曾画白头人。
题金州西园九首。葼径
姚合（唐代）

药院径亦高，往来踏葼影。方当繁暑日，草屩微微冷。

爱此不能行，折薪坐煎茗。
元发惠鸣鸡 其二
李光（宋代）

朱冠玄臆气横秋，得食相呼饱即休。语默从来有程度，不妨风雨夜飕飕。
淳熙乙未登科是夏再中教官得绿绍兴府教授秋
项安世（宋代）

雪中草草漫裁诗，沂国平生已可知。
今日功名付家婿，百花头上更何疑。
刘折父为吴子才索赋云山燕居
戴复古（宋代）

燕居适所息，非怀傲世心。
白云自舒卷，青山无古今。
中有动静机，杳眇谐素襟。
以时为出处，怀人抚瑶琴。
平生披短褐，时来或华簪。
世论倘不合，矢口不如喑。
避影长松下，洗耳清溪浔。
慎勿出云外，黄尘三尺深。
吾父崇祀乡贤志喜四首末一道耑谢诸友 其三
林熙春（明代）

殁而祭社为功崇，泉石何缘亦瞽宗。可是威仪绳卫武，更于行谊重申公。

堂前蘋藻来新宠，阶下趍跄俨旧容。千载皈依何处是，泽宫深处即高松。
阴地关崇徽公主手迹
李山甫（唐代）

一拓纤痕更不收，翠微苍藓几经秋。谁陈帝子和番策，

我是男儿为国羞。寒雨洗来香已尽，澹烟笼著恨长留。

可怜汾水知人意，旁与吞声未忍休。
山居杂诗九十首 其六十六
曹勋（宋代）

城居得高胜，栏槛俯阛阓。敛迹红尘中，游目雉堞外。

湖光浸晴碧，若与云外会。渔舟何处来，几点忽隐晦。
病中数会张道士见讥，以此答之
白居易（唐代）

亦知数出妨将息，不可端居守寂寥。病即药窗眠尽日，

兴来酒席坐通宵。贤人易狎须勤饮，姹女难禁莫慢烧。

张道士输白道士，一杯沆瀣便逍遥。
览春榜喜孙鄠成名
曹松（唐代）

门外报春榜，喜君天子知。旧愁浑似雪，见日总消时。

塔下牡丹气，江头杨柳丝。风光若有分，无处不相宜。
龙游道中三首
赵蕃（宋代）

晴山阴雪犹在，西下东风苦高。
眼贪白鸟孤没，耳怕哀猿数号。
木兰花（美人书字）
李邴（宋代）

沉吟不语晴窗畔。小字银钩题欲遍。云情散乱未成篇，花骨欹斜终带软。

重重说尽情和怨。珍重提携常在眼。暂时得近玉纤纤，翻羡缕金红象管。
寄王周士绝句二首 其二
李纲（宋代）

年来百念冷于灰，梦到江湖又一回。从此故人音问近，洞庭秋色雁初来。
金刚随机无尽颂·善现起请分第二
释印肃（宋代）

慈尊护念因，旷大劫相亲。
众生皆我子，岂独出家人。
春帖子词·夫人阁十首
宋祁（宋代）

东郊移仗晓迎春，已觉轻寒不著人。
天瑞穰穰君泽美，并教和气助佳辰。
浙西送杜晦侍御入关
章碣（唐代）

紫诏徵贤发帝聪，绣衣行处扑香风。鹗归秦树幽禽散，星出吴天列舍空。

捧日思驰仙掌外，朝宗势动海门中。鞭鞘所拂三千里，多少诸侯合避骢。
孝兼兄水亭夜酌四首用马时良扇头韵 其四
韩日缵（明代）

林木居然异，琴尊复此游。月华临近沼，天翠隔前丘。

胜会凭诗畅，良宵拚醉酬。新荷才贴水，蔟蔟复悠悠。
帅漕复次韵再和
王之望（宋代）

二豪诗律晋江东，迭倡更酬卷轴丰。
狎主齐盟争定霸，互为勍敌锐临戎。
波澜已得江流助，组丽仍依锦段红。
入蜀词人多妙句，向来严杜一编同。
插秧偈
布袋和尚（唐代）

手把青秧插满田，低头便见水中天。
心地清净方为道，退步原来是向前。
自法云归
陆游（宋代）

落日疏林数点鸦，青山阙处是吾家。
归来何事添幽致，小灶灯前自煮茶。
次韵邑宰徐何慊出示所作五首
陈著（宋代）

谁其知我独春秋，小试毫芒大用留。
二万言书关社稷，八主地位傲公侯。
儒家本色饶青眼，仕路焦心早白头。
笑杀庸人漫多事，包荒襟量自休休。
挽王虎贲
陶天球（明代）

野火春烧万木空，茫茫泉路哭英雄。三千肤发干戈里，一代君臣草莽中。

天命否来无妙算，将军亡后有威风。滔滔远逝厓门水，今古东流恨未穷。
四月三十日慈孝寺山亭席上次韵经父舍人送子
范祖禹（宋代）

去年使河东，饮饯天始秋。
今年使河北，复作萧寺游。
愧我燕居息，送公频按州。
雍容鹓鹭列，环佩鸣琅球。
岂知勤徒御，与国扬王休。
壁如果适口，安问梨与榴。
此行功名会，肯使岁月流。
载酒都门饯，行当迓归輈。
闻友人童溺
陶安（明代）

马前曾佩锦囊行，笑指风烟一舸轻。月冷江天无觅处，别随仙客去骑鲸。
杂兴四首 其三
赵蕃（宋代）

不见涧底松，树子元楚楚。长大今几年，植立无风雨。

一朝建明堂，未免斤斧苦。斤斧不为伤，抡材固其所。
集句拟少陵秋兴八首 其一
朱朴（明代）

一片閒云万里心，数峰残照半岩阴。惊风乱飐芙蓉水，玉露凋伤枫树林。

永夜角声悲自语，西山寇盗莫相侵。步蟾倚杖看牛斗，天上星惟玉垒深。
杂咏一百首·臧氏
刘克庄（宋代）

嬖与贤分国，贤疏嬖在旁。
未尝无乐克，其柰有臧仓。
衡岳道中 其四
陈与义（宋代）

危亭见上方，林壑带残阳。今日岂无恨，重游却味长。
西江月·悟彻儿孙伟貌
王哲（金朝）

悟彻儿孙伟貌，夺衣白夺餐肴。笑欣悲怨类咆哮。正是豺狼虎豹。不与同居打闹，回头便载青包。恁随云步访三茅。同话清虚道教。
自咏
陆游（宋代）

梦归不恨故山深，霜雪今年已满簪。
报国有心身潦倒，养生无术病侵寻。
晨兴聊取经遮眼，夜坐时凭易洗心。
安用更为逃暑饮，虚堂三复自萧森。
相和歌辞 猛虎行
李贺（唐代）

长戈莫舂，彊弩莫烹。乳孙哺子，教得生狞。

举头为城，掉尾为旌。东海黄公，愁见夜行。道逢驺虞，牛哀不平。

生何用尺刀，壁上雷鸣。泰山之下，妇人哭声。官家有程，吏不敢听。
崇祯三年冬至日题三洲岩
李逢升（明代）

吾看三洲景，江山一望蘋。白云村数点，菉树馆真人。

闲坐亭中石，静观洞里春。青霄昂首近，竹杖欲飞尘。
次韵和江司兵浙江观潮
程俱（宋代）

寥天月魄更旁哉，归墟两潮时去来。乃知大块与人等，欠噫风去声为雷。

支川千亿具毛窍，四溟翕张玄牝开。人间百刻乃一息，断岸飘鼓如轻埃。

二山横控江海际，挟以幽阙双嵬嵬。伟哉吞吐王百谷，视彼浅狭真台陪。

倒流千里骇凡目，正自违性同棬杯。相传昔者楚亡将，事成国霸遭雄猜。

英灵不没尚为尔，姓字往往欺啼孩。锦乡功成老元帅，酒酣拔剑歌莫哀。

戏令强弩飞劲箭，大堤屹立藏风桅。吴儿荒怪不足录，适与支诺资谈咍。

岂知六合有常理，水中出火能焚槐。当年谢公正游乐，遗形物表如王骀。

微吟独啸向海道，几见银雪西山回。读君新句写奇观，便似放目吴王台。

何当共此散烦郁，大瓠五石充瓶罍。更因长风破巨浪，与君挂席寻蓬莱。
褒斜道中
薛瑄（明代）

褒斜一何长，深谷自迤逦。云木青无边，群峰各峻峙。

鸟道缘崖巅，危栈架江涘。冥冥叫子规，决决响溪水。

累日山峡中，陟降亦劳只。古来蜀道难，此道难莫儗。

自我入蜀门，今已一年矣。既乏督办能，兼负素餐耻。

而况鬓发苍，胡宁不知止。上章乞解绶，诏许感不已。

虽云此谷险，且遂北归喜。行色宣柔毫，庶用传孙子。
寓目
孔平仲（宋代）

倏此年华晚，萧然学馆幽。常閒心却闷，极静景多愁。

叶走堂阶响，云依殿吻浮。黄茅日西下，戏犬在城头。
孟子·尚友
陈普（宋代）

贤圣虽亡心不死，诗书所在即其人。
大人取友无今古，天地中间一性真。
送大兄兼寄赵团练
陈师道（宋代）

贫有分离苦，官无早晚宜。
又为千里别，未觉十年迟。
日与江山远，风连草木悲。
平生刘子政，见可只论诗。
题竹谷神祠（一作谷神庙）
温庭筠（唐代）

苍苍松竹晚，一径入荒祠。古树风吹马，虚廊日照旗。

烟煤朝奠处，风雨夜归时。寂寞东湖客，空看蒋帝碑。
以病在告寄杨器之
张耒（宋代）

饮冷寒中不自知，故应病骨易尪羸。
老人素懒何妨病，太守兼容得自私。
雨汗欺风元自湿，火云挟日故行迟。
江楼清绝真孤负，正是斋居禁酒时。
别履祥兼柬曾主事刘给事三首 其二
黎贞（明代）

相知长忆令先人，三世通家复有君。洒翰墨花翻彩鹢，弹冠行有照青云。

文园不但才情艳，洛下应增纸价新。石壁关山分手处，绿波春草澹晴曛。
丙辰十月见梅同感其韵再赋
陈淳（宋代）

霜枝秃秃瘦，孤英自中鲜。
出尘寒玉姿，熟视何清妍。
端如仁者心，洒落万物先。
浑无一点累，表里俱彻然。
恭和皇祖览淮黄诗韵
弘历（清代）

竹箭东流川气黄，清淮交汇癸壬方。六巡劳已所无逸，一念勤壬如视伤。

休息恒关足衣食，赈蠲敢靳救灾荒。宣防前岁心犹惕，即看洪波沸泆汤。
晚憩富阳二首
杨万里（宋代）

苕溪到得富春滩，度绿穿青半日间。
未出浙西心已喜，眼中初见浙东山。
寿暹侄
苏泂（宋代）

行年过二十，不可恃青春。
再此为中宿，三之即老人。
诗书先足己，寿禄后荣亲。
当日痴顽叔，从师霅水滨。
生查子
王观（宋代）

关山魂梦长，塞雁音书少。两鬓可怜青，一夜相思老。

归傍碧纱窗，说与人人道。真个别离难，不似相逢好。
吊张维翰维中兄弟
刘昂（金朝）

莲幕清曹粉署仙，福兮祸倚岂其天。座隅异物鵩来止，地底佳城马不前。

万里青云今巳矣，两枝丹桂竟徒然。阿奴莫爱声名好，碌碌持家亦自贤。
酬徐春帆梁溪道中看梅见怀之作 其一
朱钟（清代）

春风江上来，故人挂帆去。春风江岸吹，故人舣舟住。

梅花如古欢，一笑他乡遇。云迷晋陵山，烟白平江路。

澹泊赴襟期，清芬表寒素。夷犹孤棹迟，程为花香误。

平生抱素怀，皎洁真堪诉。蔼蔼江南春，离离烟外树。

临风忆故交，寄我瑶华句。
鹧鸪天（为饱子山侍妾燕燕作）
仲并（宋代）

小泊横塘日欲斜。一枝犹有未残花。几年燕子无消息，今日飞残王谢家。

歌水调，韵琵琶。声声都是苑年华。钗头杏子今如许，翦烛裁诗莫问他。
疏影·嗤琼笑玉
吴潜（宋代）

嗤琼笑玉。向画堂可肯，风露边宿。耐冻禁寒，便瘦宜枯，前生莫是孤竹。从来不上春工谱，梦不到、沈香亭北。算只消、澹影疏香，伴个幽栖人独。莫待痴蜂呆蝶，倩青女捺住，多少红绿。落雁寒芦，翠鸟冰枝，近傍三间茅屋。□□□□□□□，□□□、□□□□。想这般，夷旷襟怀，渺视乾员坤幅。
固城
范成大（宋代）

柳棬凉罐汲泉遥，味苦仍咸似海潮。
却忆径山龙井水，一杯洗眼洞层霄。
夏夜呈向宾门先生
罗天阊（清代）

皓月出林表，长空星欲稀。白云凝绿树，翠叶增清辉。

四山虫语乱，栖鸟时复飞。爱此不能寐，抚琴为一挥。

但患古调难，岂患知音稀。花下三弄余，相对共忘机。

愿言长契洽，莫使寸心违。
摸鱼儿（今岁海棠迟开半月，然一夕如雪，无饮余者，赋此寄恨。）
刘辰翁（宋代）

是他家、绛唇翠袖，可容卿有功否。相思不到胭脂井，只隔东林烟柳。春去又。漫一夜东风，吹得花成旧。无人举酒。但照影堤流图他红泪，飘洒到襟袖。

人间事，大半归谋诸妇。不如意十八九。敲门夜半窥园李，赤脚玉川惊走。何处有。更灸烛风流，看到人归后。休休回首。笑旧日园林，佺巢曾园洞中楼名蜀锦平园亭名，处处可携手。
南峰寺
张商英（宋代）

寺据南峰顶，僧传北祖禅。孤云飞远峤，落日满平川。

法界穷三大，河山遍大千。香灯方丈小，又结一来缘。
送蔡子重
叶适（宋代）

怜子昔参江上僚，前功如日鬓萧萧。
莫轻小县深谷里，续丝运轸琴方调。
薄冰未随野梅结，和风已催山杏发。
廋文露巧众术同，一心之纯天与通。
连雪不已复作绝句咏之及六而止殆未免不愁冻
赵蕃（宋代）

粲粲初投米，飘飘旋落花。
巷深迷吠犬，林合误归鸦。
送王舍人罢两浙宪赴阙
林逋（宋代）

上阁还旌节，明廷觐冕旒。
清溪倾绮席，蠹简压归舟。
远俗今无讼，闲田亦有秋。
公期论爵赏，当拜富民侯。
瑞岩行者写华严经求僧
释宝昙（宋代）

荷屋老子僧中龙，平生眼里无诸公。
莫年愈觉气深稳，木寒霜净天无风。
朅来精进复精进，焚香却扫大圆镜。
数十万偈堆如山，从头一唱一加敬。
波澜散入诸子中，华藏海与川源通。
秋毫茧纸快收拾，百城烟水行无穷。
善财再见文殊日，一臂黄金摩顶讫。
选佛场中及第归，便是西来好消息。
石林道与鞔峰齐，老子晚与诸孙期。
云霄羯鼓到汝手，打底打兮吹底吹。
乙卯十二月十四日夜宿东禅僧舍
韦骧（宋代）

簿书虽是不离身，一宿精庐兴味真。莫道后栏花未坼，夜来霜月岂惭春。
七夕同赵令燕赋
张献翼（明代）

翠帐红妆送客亭，佳人眉黛远山青。
试从天上看河汉，今夜应无织女星。
韩廷玉筑亭於官舍之旁园中故多梅会有飞雪予
张栻（宋代）

眼底风光正自佳，滞留何必叹天涯。
日长况是文书省，且与闲吟对落花。
皇后閤端午帖子 其九
胡宿（宋代）

蕤宾干气盛炎方，坤德资生茂百昌。西域葡萄初蔓衍，成周瓜瓞更绵长。
呈万菴十章·温养
白玉蟾（宋代）

金翁姹女结亲姻，洞口桃花日日春。
拾得一轮天上月，炼成万劫屋中珍。
黄婆即是母之母，赤子乃其身外身。
龙汉元年消息断，威音前面更何人。
句
范仲淹（宋代）

唐世碑犹在，高丽鼓半穿。
归田四咏为宪副卞苏溪赋（卞名□）
杨慎（明代）

长夏冷风清甽，新晴丹铅绿畴。
山高羊群似蚁，水阔牛背如舟。
半幅生烟幂幂，三腔短笛悠悠。
柴扉归来早掩，斜阳影在檐头。¤
背面美人图
高启（明代）

欲呼回首不知名，背立东风几许情。
莫道画师元不见，倾城虽见画难成。
晨起二首 其二
区元晋（明代）

经明弦诵呕哑满，风暖梨棠门巷香。操持冰檗久弥厉，当道交巷叠剡扬。

经纶自合调元鼎，膏泽旋应遍八荒。闻道求言方侧席，五云翘首补天裳。
范奉议作西江月劝酒
韩维（宋代）

故里亲交半柏城，坐中牢落似明星。
雨多秋草荒三迳，零重寒花坼万铃。
闲后并和诗笔废，兴来未放酒杯停。
樽前一曲西江月，犹识当年旧典刑。
司空山
徐俯（宋代）

主簿峰高昔所见，司空山深初未游。但愿承平无路梗，不惮登涉寻岩幽。
铜雀妓
王適（唐代）

日暮铜雀迥，秋深玉座清。萧森松柏望，委郁绮罗情。

君恩不再得，妾舞为谁轻。
和谢吏部铁字韵三十四首·纪德十一首
邓肃（宋代）

切切寒虫常在耳，未识词源万斛水。
忽开玉轴见奇文，光怪摩空乱眸子。
太傅江左风流人，灵运在家元不嗔。
家世千年今复振，落笔飘飘语更真。
顿足忘言惊妙绝，欲续貂蝉恨才拙。
铅刀那敢望神剑，舒屈无方岂常铁。
阳华岩
孟坦中（宋代）

路入潇南地一隅，天开洞府若为模。
石扃高透云常出，涧水中通崖不枯。
来访恍然惊泽国，醉眠清甚在冰壶。
淡岩谁道真稀有，须信阳华天下无。
夏日登车盖亭十绝 其十
蔡确（宋代）

喧豗六月浩无津，行见沙州束两滨。如带溪流何足道，沈沈沧海会扬尘。
次酬遵义守黄大次
陈子壮（明代）

廿年踪迹雨飞如，容易疏灯散客居。奔走莫言疲远驾，须眉犹似对公车。

殊方僰道新开郡，同学临川旧著书。羡说次公能报政，才华何复惜应徐。
送孟博二首 其一
李光（宋代）

我昔在闾里，燕居处中堂。儿女满眼前，嬉戏罗酒浆。

威命忽临门，一物不得将。回顾堂中人，独汝在我傍。

舟行有蛟螭，夜宿畏虎狼。岂无平生交，鄙远多遁藏。

古藤底处所，败驿无垣墙。急雨挟风雷，漏水夜没床。

竹屋闻号呼，老兵冻欲僵。郡僚谁复顾，独见李与黄。

时时馈一脔，稍稍葺两廊。生意春欲回，倒景照屋梁。

散步得幽径，读书有明窗。仆夫浣我衣，邻娃缝汝裳。

晨庖鲈脍美，密室沉水香。文字可消忧，探索易老庄。

我唱汝辄和，不知岁月长。葛洪隐岣嵝，苍梧真帝乡。

汝归固不恶，淹泊庸何伤。作诗送汝行，示汝鸿雁行。
偈十二首
释文准（宋代）

夜雨敛重云，晓鸿鸣寥沈。
可怜祖师意，头头都漏泄。
题临泷寺
韩愈（唐代）

不觉离家已五千，仍将衰病入泷船。

潮阳未到吾能说，海气昏昏水拍天。
驻马听 无题
佚名（元代）

月小潮平。红蓼滩头秋水冷。天空云净。夕阳江上乱峰青。

一蓑全却子陵名。五湖救了鸱夷命。尘劳事不听。龙蛇一任相吞并。
登黄鹤楼
魏坤（清代）

江声已吞大别口，束之不住复东走。怒涛万顷天风号，沙岸日东鼍欲吼。

一叶剪过烟波湾，登楼凭遍十二栏。忽飞凉雨溅衣湿，白浪高于黄鹄山。

山川满眼来萧索，吟鬓低垂且孤酌。青莲毕竟非仙才，崔颢题诗不敢作。

醉拟横将铁笛吹，归向仙人借黄鹤。
将到霅陇
卫宗武（宋代）

春峦如佳宾，应接何敢暇。
我来日与对，不觉迫初夏。
繁林涌翠雾，经综密无罅。
鸣鸟间啼莺，郑音忽奏雅。
萋萋碧草间，晔晔赪紫亚。
幽栖绝俗交，燕坐陪僧话。
论事覈古今，谈禅悟生化。
新茗瀹云涛，迥胜酒新醡。
嘉蔬煮玉版，可鄙食肉者。
时诵渊明诗，万虑足陶写。
芳春背人去，归舟行步驾。
好山不可载，写入无声画。
美人诗二十二首 其二十一 裁诗
黎景义（明代）

案头鸲鹆墨痕青，研索遥苍想愈灵。汉殿秋风悲画扇，谢家晴雪锁芳庭。

疾书锦绣盈眸丽，微咏胭脂袭齿馨。欲得天孙机杼巧，蜀笺织起凤鸾形。
奉和圣制南郊礼毕酺宴
张九龄（唐代）

配天昭圣业，率土庆辉光。春发三条路，酺开百戏场。

流恩均庶品，纵观聚康庄。妙舞来平乐，新声出建章。

分曹日抱戴，赴节凤归昌。幸奏承云乐，同晞湛露阳。

气和皆有感，泽厚自无疆。饱德君臣醉，连歌奉柏梁。
渔乐樵隐二图为吴隐君题 其二
储巏（明代）

黄帽青鞋懒折腰，拟随麋鹿住山椒。少年操斧曾伤手，只傍风林拾堕樵。
和李校书新题乐府十二首。骠国乐
元稹（唐代）

骠之乐器头象驼，音声不合十二和。促舞跳趫筋节硬，

繁辞变乱名字讹。千弹万唱皆咽咽，左旋右转空傞傞。

俯地呼天终不会，曲成调变当如何。德宗深意在柔远，

笙镛不御停娇娥。史馆书为朝贡传，太常编入鞮靺科。

古时陶尧作天子，逊遁亲听康衢歌。又遣遒人持木铎，

遍采讴谣天下过。万人有意皆洞达，四岳不敢施烦苛。

尽令区中击壤块，燕及海外覃恩波。秦霸周衰古官废，

下堙上塞王道颇。共矜异俗同声教，不念齐民方荐瘥。

传称鱼鳖亦咸若，苟能效此诚足多。借如牛马未蒙泽，

岂在抱瓮滋鼋鼍。教化从来有源委，必将泳海先泳河。

是非倒置自古有，骠兮骠兮谁尔诃。
读王摩诘诗爱其散发晚未簪道书行尚把之句因
陆游（宋代）

隐书有三景，字字当力行。
寸地与尺宅，可以久汝生。
泝流归昆虚，坚守临长城，一旦告成功，河塞黄金成，笙鹤适缑山，貂蝉朝玉京。
即今修行地，千古名还婴。
玄元栖霞洞是日华月华君所居
邝露（明代）

二曜恣天游，七星迥地轴。北窍洞庭穴，南通九疑麓。

左攀连卷洞，右策檀栾竹。冰壶槩太清，竦身入瑶局。

日月二华君，兹游良可复。有酒斟酌之，篴声不在玉。

石莲落复开，瞥然鸟过目。而我独何为，蜉蝣伤运速。

知津者谁与，负刍聊蹢躅。异我如弁毛，吒牛食溪谷。
赠杨惠垓大令叠原韵
李承汉（清代）

莫把书生我，呼为画省郎。凤题君子室，乌爱丈人堂。

磨杵工良苦，和盘调岂常。十旬于役久，柳色变青黄。
邦彦第四和章不至复用韵促之
吴俨（明代）

诗人不厌六虫号，奴厌诗筒入递劳。东野久知韩子富，老坡独递柳州高。

任教勍敌轻鸡肋，却喜寒林得凤毛。冻砚频烘玄浪涌，小奚误指作溪涛。
谷雨 其二
林以宁（清代）

草草深闺度岁华，生平不解问桑麻。沿篱野豆初牵蔓，绕砌山桃半欲花。

细雨渍成杨柳色，暖风催放牡丹芽。村姬结束新螺髻，傍晓比邻唤采茶。
川上怀旧
邵雍（宋代）

田夫忙治禾，水禽闲求鱼。
二者皆苦食，动静何相殊。
事过见休戚，时来知卷舒。
回顾此二物，易地还何如。
客中遇雨
姚勉（宋代）

名缰驱远役，挈挈未遑安。
春只雨中过，花从客里看。
水声添昨夜，风力尽余寒。
但喜前程阔，不愁行路难。
萧彝翁书衣带语
佚名（元代）

男子之贞，犹女之烈。一有玷焉，万善难雪。
村家
王操（宋代）

野景村家好，柴篱夹树身。
牧童眠向日，山犬吠随人。
地僻乡音别，年丰酒味醇。
风光吟有兴，桑麦暖逢春。
地畔筑小堤使园庐相属
庞尚鹏（明代）

园林环古屋，迟日绿阴斜。活水溪边入，新墙竹外遮。

门通蒋诩径，树隐邺侯家。月色临池静，长留解语花。
月华清 与朱西畯夜话
龚翔麟（清代）

粉莉销香，娟筠淡影，秋灯漫剪红豆。如此凉宵，恰好把君风袖。

卸征帽、对下麡床，埽陨叶、安排茶臼。非旧。讶朱服诗腰，者番吟瘦。

池上屋山曾住，正玉绣毬圆，水芙蓉皱。绣𩍐芦鞭，催折落星墩柳。

算双岁、梦雨飘零，吹一缕、歌云难透。携手。向花阶月地，认来真否。
梓潼张孝女
李新（宋代）

七盘小阿张孝子，庐墓三年竭酸苦。
杨尘筛上秃指尖，堕泪酸酸等秋雨。
领长鹤脊不胜衣，手杖半销縗百缕。
彼苍者天呼不闻，那知此女行高古。
路行多少忏逆儿，已后令人重生女。
我哀怙恃今十年，不及增培一抔土。
俯首庐前有愧色，劓刖情知无可补。
问女膝行日几曲，哀声虽微动岩谷。
夜灯荧荧惨苫屋，神鬼同愁鸦伴哭。
会稽颂 其六
诸葛兴（宋代）

典午西兮金谷辈，渡而东兮蔼多士。嘉内史兮屏浮华，淡物累兮颐天粹。

升冶城兮遐想，友东山兮雅志。修禊事兮兰亭，觞曲水兮群英。

追雩风兮涵泳，渺万化兮均平。纪清游兮感慨，剡形忘兮神诣。

蔚翔凤兮一札，宝连城兮千祀。太傅起兮为苍生，扶晋鼎兮蹙苻秦。

内史归兮乐山水，师万石兮饬子孙。出与处兮两贤，意易地兮皆然。
宴城东庄
崔敏童（唐代）

一月主人笑几回，相逢相识且衔杯。
眼看春色如流水，今日残花昨日开。
归括苍如山堂挈家出宅 其二
姜特立（宋代）

且唱还乡曲，初非衣锦衣。不须华表望，丁令此时归。
莲云栈
高魁（明代）

翠阁连层岩，岖嵚疑九坂。振履飞云生，地奇心自远。
贞义女咏
赵葵（宋代）

白首辞廊庙，投间濑水隈。
因亲贞女传，深仰谪仙才，
声漂名犹在，沉渊事可哀。
请魂招不得，偷俗挽教回。
直笔遗青史，□矶锁绿苔。
凭将一杯酒，浇向浪花堆。
壬申春雪一绝
苏籀（宋代）

长天顿改楚云容，初夕依微后搅空。
点缀柳条纷若絮，未妨梅蕊炫芳丛。
司马赠太傅康国韩公挽词 其一
文彦博（宋代）

朝路相从三纪馀，更陪国论对钧枢。康时远术推贤业，造膝嘉猷协帝俞。

盘结方资庖刃解，旱乾犹望傅霖苏。寝门遽有人琴叹，老伴调零道转孤。
挽封州太守赵次公二首 其一
杨万里（宋代）

国尔怀孤愤，麟兮嗣古风。谓宜空冀北，何意召河东。

榕叶烝山祲，梨花惨殡宫。传家今有子，身后未应穷。
俨山精舍晚意
陆深（明代）

风蝉咽翘林，江鸥泳别渚。云霞变初秋，焦枯慰时雨。

岂乏凌冲志，蓬瀛渺何许。兀坐当轩楹，凉飙满衣苧。

中炯常晏如，外纷亦屡拒。会心适寡谐，顾影闻独语。
云锦亭
释居简（宋代）

花围竹护锦成林，檐压红云绕砌深。燕子来时寒未了，莫教帘幕带春阴。
早夏闲兴
白居易（唐代）

簟冷乍逞新气味，扇凉重叙旧恩情。
送余晋仲游庐山
徐瑞（宋代）

登山信有道，游山诚好奇。胸中无丘壑，历览将何为。

庐君倚天无，秀甲东南垂。非有千里遥，汇泽同津涯。

平生几入梦，未往神先驰。玄烟锁青牛，鹿场草离离。

竹林隐云表，真汉不可窥。子行勿浪漫，寻访宜舒迟。

灵扃凭谁启，绝学从谁师。老我世味淡，爱山心不移。

床头赤藤杖，时作龙吟悲。为我谢庐君，行当赴幽期。
续和李参政 其三
魏了翁（宋代）

虚灵一寸心，攻者十七八。炯然无常存，精粗皆著察。

卫丘騋牝蕃，鲁囿牛羊茁。
玉真瑞世颂
白玉蟾（宋代）

维皇宋嘉定皇后崇尚神仙，有志铅汞，
臣生遇熙旦，获覩盛事，
志制《玉真瑞世颂》。其辞曰：
西华王母，紫虚元君。
咀嚼九日，偃仰三云。
毛竹秦娥，箫台周女。
夜骑天风，晓诣帝所。
琪花开盛，凤鸟歌雍。
霞旌舞翠，烟幢丽空。
金茎露飞，玉树月淡。
苍苔丹墀，红药宋槛。
北斗后德，阳春母仪。
飚乘鹤驱，霓裳羽衣。
懿淑靖都，恭柔慧闲。
金玉渊海，琼瑶丘山。
圣学光明，宝翰芳美。
四海歌谣，关雎麟趾。
仙仪沖粹，道性熙怡。
福禄来为，葛藟螽斯。
金鼎凝霜，玉炉煅月。
芝田黄芽，桂馆白雪。
青鸟不至，翠蓬忘归。
玉真瑞世，吾教光辉。
祥延方士，酬酢道要。
营魄守雌，玄牝观妙。
广寒兔老，衡岳松青。
至尊万寿，永保坤宁。
题开明里友人居
许棠（唐代）

城中尘外住，入望是田家。井出深山水，阑藏异国花。

风巢和鸟动，雪竹向人斜。来往唯君熟，乡园共海涯。
点绛唇
黄庭坚（宋代）

几日无书，举头欲问西来燕。世情梦幻。复作如斯观。

自叹人生，分合常相半。戎虽远。念中相见。不托鱼和雁。
晚岁登武陵城顾望水陆怅然有作
刘禹锡（唐代）

星象承乌翼，蛮陬想犬牙。俚人祠竹节，仙洞闭桃花。

城基历汉魏，江源自賨巴。华表廖王墓，菜地黄琼家。

霜轻菊秀晚，石浅水纹斜。樵音绕故垒，汲路明寒沙。

凊风稍改叶，卢橘始含葩。野桥过驿骑，丛祠发迥笳。

跳鳞避举网，倦鸟寄行楂。路尘高出树，山火远连霞。

夕曛转赤岸，浮霭起苍葭。轧轧渡水桨，连连赴林鸦。

叫阍道非远，赐环期自赊。孤臣本危涕，乔木在天涯。
晦夜荷塘小泛宿杨氏水庄
罗觐恩（清代）

宿鸟定烟林，幽人还独往。云昏潭影见，潮静秋空响。

芳酒引荷筒，高歌击兰桨。不知凉露重，第爱香飙爽。

渔庄认火归，苔磴缘云上。万象方沈冥，孤怀倍虚朗。

神清无凡梦，地寂多远想。何处识元音，风林入心赏。
飞龙引
陈陶（唐代）

有熊之君好神仙，餐霞炼石三千年。一旦黄龙下九天，

骑龙枿枿升紫烟。万姓攀髯髯堕地，啼呼弓剑飘寒水。

紫鸾八九堕玉笙，金镜空留照魑魅。羽幢褵褷银汉秋，

六宫望断芙蓉愁。应龙下挥中园笑，泓泓水绕青苔洲。

瑞风飒遝天光浅，瑶阙峨峨横露苑。沆瀣楼头紫凤歌，

三株树下青牛饭。鸿胧九阙相玉皇，钧天乐引金华郎。

散花童子鹤衣短，投壶姹女蛾眉长。彤庭侍宴瑶池席，

老兔春高桂宫白。蓬莱下国赐分珪，阿母金桃容小摘。

仙流万缄虫篆春，三十六洞交风云。千年小兆一蝉蜕，

丹台职亚扶桑君。金乌试浴青门水，下界蜉蝣几回死。
望江晚眺望江甚萧索惟有两岸芦洲及渔者而已
王缜（明代）

花县风烟淡，长江波浪多。望中无长物，芦荻隐渔蓑。
送方元震还金陵
方用中（明代）

妙龄文采晋风流，家在金陵第一洲。龙虎山河多历览，凤凰台榭旧经游。

异乡对酒难为别，故国归心不可留。应念高堂久疏旷，还开陆橐进晨羞。
又呈中斋
文天祥（宋代）

万里论心晚，相看慰乱离。
丹成俄已化，璧碎尚无缁。
禾黍西原梦，川原落日悲。
斯文今已矣，来世以为期。
浣溪沙·杨柳阴中驻彩旌
晏殊（宋代）

杨柳阴中驻彩旌。芰荷香里劝金觥。小词流入管弦声。
只有醉吟宽别恨，不须朝暮促归程。雨条烟叶系人情。
水调歌头（怀吴中诸友）
汪莘（宋代）

孔孟化尘土，秦汉共丘墟。人间美恶如梦，试看几张书。还是天一地二，做出朝三暮四，堪笑又堪悲。谁忆陶元亮，春酒解饥劬。

老将至，岁既晏，念春归。停云亲友南北，何以慰离居。半郭半村佳处，一竹一花生意，吾亦爱吾庐。时访前村酒，旋买小溪鱼。
客中
释文珦（宋代）

客中春又半，旧隐欲归难。
唯恐伤怀抱，花开不欲看。
秋窗睡觉
王恭（明代）

西风乌桕叶先零，黄菊杯深酒未醒。何处砧声忽惊觉，露华明月满中庭。
刘悦心入道三茅观
仇远（元代）

鹖冠高挂九松巅，去结三茅香火缘。
相国向犹为道士，将门今又出神仙。
坐看红日生沧岛，吟寄青衣入洞天。
跨鹤归来云舍近，西风井邑只依然。
浪淘沙
刘克庄（宋代）

叠嶂碧周遮。游子思家。掩藏白发赖乌纱。落日倚楼千万恨，社发城笳。

老去淡生涯。虚掷年华。腊茶盂子太清些。待得痴儿公事毕，谢了梅花。
颂古三十三首 其二十一
释师观（宋代）

拈得便用，胡麻厮缴。冷地看来，知恩者少。
点绛唇·学道寻真
尹志平（元代）

学道寻真，宁心耐意搜求正。刀圭柄。群真相庆。一颗明珠莹。照圭元初，认得头和影。神通圣。内容清兴。物外闲吟咏。
句
勾台符（宋代）

松门开碧嶂，五甃销清泉。
方方壶画
吴镇（元代）

罨画岧峣倚碧空，青娥高髻出瑶宫。微风忽动前溪影，华表盘云舞镜中。
送西秦张仲实游大涤洞天
林昉（宋代）

此时仙兴发，九锁访名峰。
玉洞昼飞鼠，石池春浴龙。
异人花外见，道士酒边逢。
余欲采芳茗，白云何所从。
湖上
范缵（清代）

闽越干戈息，寒鸦还旧林。夕阳依草薄，霜信入湖深。

废苑何人到，空山独客心。不堪频驻马，归路接秋阴。
和珣上人八首 其六
释德洪（宋代）

既了超四句，自然绝百非。电光石火上，不许更追维。
禅人并化主写真求赞 其三九三
释正觉（宋代）

萎萎羸羸，病起风姿。跛跛挈挈，老来事业。坐稳三际平，心空百念绝。

森罗万象信峥嵘，门门三昧从施设。
次韵见问
李之仪（宋代）

东西南北为谁忙，蔡泽噤吟旧笑唐。路断不妨频打睡，心清何必更烧香。

寻思有似黄州味，潦倒休嗟白发郎。近免竹筒拘月费，主人时亦破悭囊。
冬至感怀
康麟（明代）

客里逢佳节，骎骎百感招。瞻云亲舍远，望阙玉宸遥。

道否凭阳泰，愁多仗酒消。何时风力便，鸣佩再趋朝。
竹闲亭 灌木亭
林旦（宋代）

行行竹间径，时此一登临。为有凌霄干，长垂满座阴。

海云生远目，山月照闲心。幸免材为累，无言弃掷深。
访梁节庵前辈于岁寒堂别后有作
李稷勋（清代）

怊怅十年别，萧条四海心。青山独横涕，白日屡沉阴。

旧梦新亭集，清歌汉上襟。缄书劝加饭，风雨又秋深。
南歌子（三之二）
秦观（宋代）

愁鬓香云坠，娇眸水玉裁。月屏风幌为谁开。天外不知音耗、百般猜。

玉露沾庭砌，金凤动琯灰。相看有似梦初回。只恐又抛人去、几时来。
永嘉鹿鸣宴
吴泳（宋代）

人间富贵易浮沈，只有斯文无古今。
义理工夫元坦易，圣贤言古不艰深。
莫随近世诸儒辙，要识开山一祖心。
待得了他科举债，梅花月下听瑶琴。
醉白堂
韩琦（宋代）

戆老新成池上堂，因忆乐天池上篇。乐天先识勇退早，凛凛万世清风传。

古人中求尚难拟，自顾愚者孰可肩。但举当时池上物，愧今之有殊未全。

池东无廪贮馀粟，池西无亭挥五弦。中无高桥跨三岛，下压鳌背浮清涟。

其间合奏散序者，童妓百指皆婵娟。平无三石展湘簟，静无双鹤翘丁仙。

雅无吴郡青版舫，游泛安便牢且坚。吾今谋退亦易足，池南大屋藏群编。

一车岂若万籍富，子孙得以精覃研。夹堂脩竹抱幽翠，森森拥槛竿逾千。

池中所出粗可爱，芡盘菱角红白莲。芍药多名来江都，牡丹绝艳移洛川。

及时花发池左右，香苞烂染朝霞鲜。戆老于此兴不浅，间会宾属陈芳筵。

妖妍姬侍目嘉卉，咿哑丝竹听流泉。宜城酿法亦云美，诗酒仅可追前贤。

狂吟气健薄霄汉，豪饮体放忘貂蝉。酒酣陶陶睡席上，醉乡何有但浩然。

人生所适贵自适，斯适岂异白乐天。未能得谢已知此，得谢吾乐知谁先。
王昭君
刘次庄（宋代）

敛袂出明光，琵琶道路长。初闻胡骑语，未解汉宫妆。

薄命随尘土，元功属庙堂。蛾眉如有用，惭愧羽林郎。
绝句十首 其六
郑思肖（宋代）

一叶飞秋万树寒，行吟憔悴倚栏干。渊明只忆晋朝事，满眼黄花泪不乾。
画竹为僧人题 其三
徐庸（明代）

霜雪难欺久抱坚，出尘标格净娟娟。移根今向花宫里，中有虚心即是禅。
送僧游庐山将之西蜀谒玉泉尊者
郯韶（元代）

闻道山人庐阜去，远从西蜀陟崔嵬。舟行五月瞿唐险，天入三巴鸟道回。

兰若清猿闻苦竹，袈裟细雨忆黄梅。玉泉智者还相见，应说乡人海上来。
颂古一百首
释智愚（宋代）

担板汉，没拘束。
饿死首阳山，誓不食周粟。
寄贺钱{左山右贲}荐福东林和尚
释绍昙（宋代）

钱王活业付东林，古墓埋藏暗箭深。
机正发时谁中的，空山落日几惊心。
赋得可怜人度可怜宵
张孟兼（明代）

灯花剔瘦鬓上蝉，梭鸡雨声泣红绵。瓦盆盛水渴如漆，垂额不照鸦纹玄。

青奁无脂陂陀小，单衾著膝看霜晓。饥虫食粉化蛾飞，芙蓉尽乾春燕少。

去年买坞种杨柳，春去采芝秋缚帚。荒烟碾尘高似树，蛴螬朴墨入马口。

空条渐老月渐稀，月时空有雨洒衣。花房遣梦化为蜜，醒时不见蝴蝶飞。

三更食蜜如食淀，寒鸦孤栖不穿线。鬼母轻摇蜀国弦，外孙慵贴邯郸绢。

天河水决弓声催，漏板铜销冷如箭。香軿叠绿垂花铃，乙夜采兰烧至丁。

忽剪茱萸作秋宛，懒从镜里留星星。龟甲无心老红晕，横取金蚕报双鬓。

鹅黄不度□上风，蜡泪新痕为谁尽。
别张子言四首 其三
王廷陈（明代）

驰景不少待，客子何可留。相送不觉远，行行至河洲。

中有双黄鹄，飞鸣谐匹俦。惊风扬洪波，散失焉能求。

雌雄相背飞，影响日以遒。凫鹜岂不多，嗟哉非我仇。

愿言树萱草，以解心烦忧。
次韵李子京宋城道中诗三首 其一
葛胜仲（宋代）

沙冈牛酒市，渺岸指前程。断梗随鸥远，残霞与鹜平。

村声喧坱莽，林影倒澄瀛。俗物难遮眼，支离病骨轻。
与沈五官李提点饮酒席间作七首
释道济（宋代）

自来酒量无拘管，惟有穷坑填不满。
要同毕卓卧缸边，告君再觅三十碗。
送牧堂上人游五台
孔尚任（清代）

层崖翠接尉蓝天，百太清风待皎然。
古雪难消山北面，春莺懒皎寺东边。
经色渡水何妨湿，衲袖穿花更觉鲜。
不比人间行路苦，离情也废一宵眼。
五音曲 羽引
沈约（南北朝）

玄英纪运。
冬冰折。
物为音本。
和且悦。
穷高测深。
长无绝。
次韵斯远夜归自溪南之作
赵蕃（宋代）

忆昔曾闻南渡初，里人最赏白社徐。
君如竹林有隽子，我类犬子睎相如。
君子何翅一头出，李杜齐名真是溢。
唱酬纵许并流传，安有隋珠混燕石。
我今鬓发衰且残，君乃春秋富未阑。
后人纵使加讥弹，韩也固豪郊自寒。
句
赵企（宋代）

青镜不览一两日，白发又添三四茎。
净名寺
徐玑（宋代）

万法先除病，谁能识病多。
因来净名寺，认得老维摩。
海水峰前听，秋山雨后过。
提刑旧题句，韵调复如何。
至博罗河屯四十八旗诸蒙古王等来接
弘历（清代）

天恩歌有岁，祖泽赖无穷。巡狩三秋日，趋承万里风。

欢声毳帐合，佳气幔城通。来享同遐迩，咸宾混外中。

诚输陈厥篚，燕赐咏敦弓。永念覃敷庆，怀柔倍惕衷。
谒孝陵有作用子美昭陵韵
倪岳（明代）

烽烟从荡涤，华夏惬依归。海岳趋戎马，星辰上衮衣。

舜文千载治，汤武一时威。运抚乾坤永，明扬日月辉。

山陵今窅漠，寝殿故霏微。蝼蚁空瞻拜，神龙仰奋飞。
木兰花慢 赠贵游摘阮，时得名妾，故戏及之
刘敏中（元代）

此声何所似，似琴语、更琅然。问太古遗音，承平旧曲，谁为君传。知音素蛾好在，只向人怀抱照人圆。一笑青云公子，不应犹有尘缘。松间玄鹤舞翩翩。山鬼下苍烟。正闭户焚香，流商泛角，非指非弦。华堂静无俗客，算风流、未减竹林贤。何日西窗酒醒，听君细泻幽泉。
鹧鸪天 九日丰宜门外过裴村别业
朱祖谋（清代）

野水斜桥又一时。愁心空诉故鸥知。凄迷南郭垂鞭过，清苦西峰侧帽窥。

新雪涕，旧弦诗。愔愔门馆蝶来稀。红萸白菊浑无恙，只是风前有所思。
送刘尊师祗诏阙庭三首
曹唐（唐代）

海风叶叶驾霓旌，天路悠悠接上清。锦诰凄凉遗去恨，

玉箫哀绝醉离情。五湖夜月幡幢湿，双阙清风剑珮轻。

从此暂辞华表柱，便应千载是归程。

五峰已别隔人间，双阙何年许再还。既扫山川收地脉，

须留日月驻天颜。霞觞共饮身虽在，风驭难陪迹未闲。

从此枕中唯有梦，梦魂何处访三山。

仙老闲眠碧草堂，帝书征入白云乡。龟台欲署长生籍，

鸾殿还论不死方。红露想倾延命酒，素烟思爇降真香。

五千言外无文字，更有何词赠武皇。
七月二十四日泛舟
李纲（宋代）

秋暑殊未已，泛舟成胜游。日斜云影乱，风迥水光浮。

鹭起暮山碧，蝉吟高木幽。销愁图一醉，醉眼更多愁。
次晁无咎韵阎子常携琴入村
苏轼（宋代）

士寒饿，古犹今。
向来亦有子桑琴，倚楹啸歌非寓淫。
伯牙山高水深深，万世二垄一知音。
阎君七弦抱幽独，晁子为之梁父吟。
天寒络纬悲向壁，秋高风露声入林。
冷丝枯木拂蛛纲，十指巧能写人心。
□□击鼓如鸣鼍，□□□成螺。
岁丰寒士亦把酒，满眼飣餖梨枣多。
晁家公子屡经过，笑谈与世殊臼科。
文章落落映晁董，诗句往往如阴何。
阎夫子，勿谓使人难，
使琴抑怨天不和。明光画开九肃，
不令高才牛下歌。阎夫子，
勿谓使人难，使琴抑怨天和。
明光昼开九□肃，不令高才牛下歌。
诸葛武侯
王安石（宋代）

恸哭杨颙为一言，馀风今日更谁传。区区庸蜀支吴魏，不是虚心岂得贤。
黄山遇雨
汪兼山（宋代）

乾坤老我头先白，山水无情眼自青。
三十六峰藏不得，小窗趺坐看图经。
芹溪九曲诗 其七
朱熹（宋代）

七曲灵祠近水滨，聚鱼石上跃金鳞。林凹路入桃源近，时有渔郎来问津。
送程给事知越州
吕大忠（宋代）

飞诏平明走玉珂，夕郎持节越山阿。西风旗鼓催行色，南国莼鲈助醉歌。

邻寇未销谋可尔，部氓犹困政如何。番禺今得长城利，推此求功曲突多。
省中斋宿呈同寅潘公年丈 其二
严嵩（明代）

萧萧林叶坠高庭，寂寂窗灯隐幕青。画省竹松仍坐漏，紫坛冠佩尽冲星。

圣明礼乐追三代，薄劣遭逢起一经。清庙告成当有颂，黄虞致化本无形。
建州试院次韵和林原叔监试
刘弇（宋代）

鹭袍粉白笔摩秋，馀地争看众刃游。坚壁赖公专细柳，得壶如我愧中流。

仆姑此日先穿札，绿绮何心晓报镠。恰恰丰隆通蛰户，论功相与副旁求。
题马云伯贰尹克惇课诗汇编
查元鼎（清代）

诗筒传驿使，情胜陇头梅。金惯披沙拣，珠曾入选来。

抡元悭桂籍，作吏住蓬莱。同是饥驱客，相怜磊落才。
李伯玉过访伯玉幼名世玙四岁能大书以神童显名诸缙绅间
伍瑞隆（明代）

美名一自赋高轩，驹齿龙文客共尊。转眼十年成血汗，论心今共到文园。

禅峰映处天花落，笔兴飞来凤藻翻。我供晚厨香积馔，与君乘月醉秋原。
用前韵答龄叟见寄
陈著（宋代）

草堂存老我，茅屋著而翁。
门户两家异，溪山一趣同。
夜炉榾柮火，春阁杏花风。
何惜盟吟社，浮尘付过鸿。
青玉案·落红吹满沙头路
元好问（金朝）

落红吹满沙头路。似总为、春将去。花落花开春几度。多情惟有，画梁双燕，知道春归处。
镜中冉冉韶华暮。欲写幽怀恨无句。九十花期能几许。一卮芳酒，一襟清泪，寂寞西窗雨。
偈颂三十八首
释如净（宋代）

结夏已过了，解夏犹未来。
中间一句子，莲花照水开。
因甚落草止啼，元只为婴孩。
怨辞（二首）
景翩翩（明代）

妾作溪中水，水流不离石。
君心杨柳花，随风无定迹。
呈申屠御史忍斋二首
王奕（元代）

世家矫矫汉申屠，博古能今命世儒。
豪杰雅知真北学，扶摇久已作南图。
扬州台近催骑鹤，阚水秋深尚忆鲈。
好载白云同一出，檐头新港即荣涂。
秋风
李若水（宋代）

疏风舞天际，坐觉秋容开。
新凉万金直，竟从何许来。
修梧脱老叶，槭槭投空阶。
故人渺云水，音徽谅难谐。
政恐岁华晚，便与人意乖。
脱巾漉初熟，聊以洗此怀。
一月赠深甫
刘敞（宋代）

一月三过公，此非儿女情。诗人感伐木，相鸟犹嘤鸣。

尚友百世近，结交千里轻。矧惟生并时，况复居同城。

携手未宜少，兴发从公行。开口露肝胆，解衿顿尘缨。

心亲爱自至，外物都忘形。赤日留中天，火云正峥嵘。

颇复哀老子，安眠枕群经。
青青河畔草
王融（南北朝）

容容寒烟起，翘翘望行子。行子殊未归，寤寐君容辉。

夜中心爱殊，觉后阻河曲。河曲万里馀，情交襟袖疏。

珠露春华返，璇霜秋照晚。入室怨蛾眉，情归为谁婉。
宫词二首
佚名（宋代）

蓬莱风促水纹斑，月甃风廊数百间。
云外跸声穿岭去，行宫簇马望骊山。
端午日楚人丘户部汝谦要饮显灵宫即事
王世贞（明代）

逃暑仙都静不扃，杂花红雾昼冥冥。綵丝留景真堪续，白苧含薰且细听。

酹屈怀沙人渐少，辟兵飞警事初宁。从他稚子行觞数，楚客于今肯爱醒。
别韦洵美诗
崔素娥（唐代）

妾闭闲房君路岐，妾心君恨两依依。

神魂倘遇巫娥伴，犹逐朝云暮雨归。
历代诗 其五 东周
杨简（宋代）

平王避难迁洛阳，桓庄僖惠襄顷匡。定简灵景兼悼敬，二百馀年春秋王。

春秋之后周之晚，元王贞定相承纂。哀考威烈遂传安，夷烈显圣慎靓赧。

三十七主始为秦，八百馀年谁谓短。
萧芳桂挽诗四首 其一
李昌祺（明代）

芳桂殒清秋，无人不泪流。通才今日少，遗恨几时休。

苔藓碑三尺，楸梧土一丘。雁门前学士，地下与嬉游。
三意十五夜同蛾窗芝珊家冲飞赋
石渠（清代）

红稀绿暗漫魂销，且把深杯作意浇。半壁斜阳犹昨日，一春圆意剩今宵。

谁家陌上青骢马，是处楼头碧玉箫。如此风光须尽兴，高歌莫负夜迢迢。
偈颂九十三首 其八十四
释梵琮（宋代）

我有个火头，作事多伶俐。饱饭携锄头，庵前去锄地。

寸草不留踪，善恶无忌讳。
次韵
于立（元代）

过雨收残暑，西来水似天。
秋风生柁尾，明月落尊前。
惨澹依山寺，欹斜下濑船。
清歌不成调，思尔枕书眠。
顾华玉以书邀予为西湖之游病不能赴诗以谢之
文徵明（明代）

旧约钱塘二十年，春风拟放越溪船。却怜白发牵衰病，应是青山欠此缘。

漫说西湖天下胜，负他北道主人贤。只馀好梦随潮去，月落空江万树烟。
送人还永丰三首 其三
李昌祺（明代）

候馆促离杯，愁颜且强开。砌蛩惊露泣，巢燕避秋回。

菊径深黄叶，衡门掩绿苔。缅怀西汉士，据地独奇才。
咏荷诗
江洪（南北朝）

泽陂有微草，能花复能实。碧叶喜翻风，红英宜照日。

移居玉池上，托根庶非失。如何霜露交，应与飞蓬匹。